tartuNLP/wikipedia-smugri-20251201 huggingface dataset:
Lovozero

Lovozero on piirkond, järv ja küla Venemaa Murmanski oblastis. Lovozero küla on Lovozero rajooni halduskeskus. 
Ajalooliselt on piirkond olnud saamide asuala, kus räägiti kildini saami keelt.
Hamtramck

Hamtramck on linn Ameerika Ühendriikides Michigani osariigis Wayne'i maakonnas. Asub Detroiti linna keskel, loodes on lühike lõik ühist piiri Highland Parki linnaga. 53,6% linnaelanikest olid 2010. aastal Euroopa päritolu, 19,3% afroameeriklased. 
Linn on saanud nime Prantsuse sõduri Jean François Hamtramcki järgi.
Õhtu toob tagasi kõik

"Õhtu toob tagasi kõik" on Jaan Kaplinski kaheksas luulekogu. See ilmus Tallinnas 1985. aastal.
Ilmumine ja vastuvõtt.
"Õhtu toob tagasi kõik" ilmus kirjastuselt Eesti Raamat väikeseformaadilise kõvas köites raamatuna. Pealkirjaks on tsitaat Sappho luuletusest. Raamatut illustreerivad Mari Kaarma tušijoonistused. Kogus on 107 Kaplinski luuletust, kümme regilaulu Väike-Maarjast, Paidest, Setumaalt, Amblast, Audrust, Rõugest, Kuusalust, Põltsamaalt, Urvastest ja Arukülast, ja veel seitse luuletõlget (Li Bo hiina keelest, Harry Martinson ja Bo Carpelan rootsi keelest, Petronius ladina keelest ja Sappho kreeka keelest). Luulekogu terviktekst on koos regilaulude ja tõlgetega taasavaldatud koondkogus "Kirjutatud" (2000), lk 561–690.
Arvustuses leidis Mati Unt, et "Õhtu toob tagasi kõik" kujutab endast luulevormis päevikut. "Luuletaja omab ülevaadet ja jutustab meile oma muljetest. Hiljem võib nende raamatute järgi saada parema pildi meie ajast kui mõne afektiivse purske kaudu.". Kuigi selle raamatu luuletusi püüti parodeerida, polevat jäljendamine kerge: "retsept on lihtne, kuid mitte igaühele jõukohane. Selle realiseerimiseks peab olema Kaplinski või keegi temataoline."
Ka Viivi Luige arvates oli "Õhtu toob tagasi kõik" autori "elulugu, pihtimus, mõttepäevik... mida matkida, järele teha on võimatu, olemata ise J. Kaplinski". Kaplinski raamatus olevat "Sappho võrdne setu rahvalaulikuga, Li Bo Bo Carpelaniga, kartulivõtt suhkrurookoristusega, surnute tuhk segi tänavukevadise Tartu tänavatolmuga". Kuna autor ei kahetse taga eilset ega ihka midagi homselt, tunneb ta ära käesoleva hetke ilu ja võib seetõttu kuulutada "suurimat vabadust, mis inimesele kättesaadav".
Gary

Gary on linn Ameerika Ühendriikides Indiana osariigis Lake'i maakonnas. Asub Chicago kesklinnast 40 km kaugusel Michigani järve lõunakaldal.
Elanike arv on 2020. aasta rahvaloenduse seisuga 69 093. Aastal 2010 oli elanikke 80 294. See on elanike arvult osariigi 11. linn. 79,1% elanikest on afroameeriklased.
Linn on saanud nime kohtuniku Elbert Henry Gary järgi. Ta oli 1901. aastal terasetootja U.S. Steeli üks asutajaid. Gary sai linnaõigused 14. juulil 1906. Tippajal oli Gary Pittsburghi kõrval riigi üks suurimaid terasetööstuskeskusi. Nende linnade mõju ulatus isegi Nõukogude Liitu, kus 1930. aastatel projekteeriti Gary ja Pittsburghi põhjal Magnitogorski tööstuslinn.
1960. aasta rahvaloenduse kohaselt elas Garys 178 320 inimest. Välisriikide konkurentsi kasvu ja tööstuse ümberstruktureerimise tõttu hakkas Gary tööstus 20. sajandi teisel poolel sarnaselt paljude teiste Roostevöö linnadega alla käima. See tõi omakorda kaasa töökohtade kadumise, misjärel hakkas linna elanike arv kiiresti vähenema. 21. sajandi alguses langes elanike arv 100 000. Kunagisest riigi eesrindlikumast tööstuslinnast olid alles vaid varemed. Hinnanguliselt on üks kolmandik linna hoonetest tühjad või mahajäetud.
Garyst on pärit Jacksonite muusikute perekond. Linnas on sündinud teiste seas Michael Jackson ja Janet Jackson. 1965. aastal alustas Garys tegevust Jacksonite perekonna ansambel The Jackson 5.
Gary sõpruslinnad on Fuxin Hiinas ja Lagos Nigeerias.
Haute-Savoie departemang

Haute-Savoie departemang [otsavu'aa] on 2. järgu haldusüksus (departemang) Prantsusmaal Auvergne-Rhône-Alpesi piirkonnas. Piirneb põhjas Šveitsi ja idas Itaaliaga. Departemangu keskus on Annecy. Eestikeelne mööndav nimevariant on "Ülem-Savoia departemang".
Haute-Savoie departemangus asub Mont Blanc.
Departemangus asuvad tuntud suusakuurordid, teiste seas Chamonix.
Ajalugu.
Haute-Savoie departemang moodustati 1860. aastal, kui Prantsusmaa annekteeris Savoia. 2015. aastani kuulus departemang Rhône-Alpesi piirkonda.
Departemang jaguneb halduslikult:
Unicum

Unicum on ungari ürdiliköör, mida toodab Zwack salajase retsepti järgi, kuhu kuulub 40 ürti. Sisaldab 42% alkoholi.
Legendi järgi olevat joogi valmistanud József Zwack keiser Joseph II-le, kes pärast maitsmist olevat öelnud: "Das ist ein Unikum!"
Unicum meenutab maitselt Jägermeisterit, kuid on vähem magus ja väga kibeda järelmaitsega.
Ungaris peetakse seda rahvusjoogiks ja mitmes restoranis pakutakse seda tasuta digestiivina pärast praadi.
Monique Adamczak

Monique Adamczak (sündinud 21. jaanuaril 1983) on Austraalia endine elukutseline naistennisist. 
Teda on treeninud varasem Roger Federeri treener ja üks Austraalia tenniselegende Tony Roche. 
Adamczaki lemmikväljakukate on muruväljak.
Adamczak tegi suure tennise debüüdi 15-aastaselt 1998. aastal, mil ta osales oma esimesel ITF-i turniiril Lynehamis. Teel veerandfinaali alistas ta ka kuulsa kaasmaalanna Alicia Moliku. 
Oma esimese ITF-i turniiri võitis Monique Jaipuris, kus ta oli finaalis oli parem india tennisistist Manisha Malhotrast 6-2, 2-6, 6-3. Sama turniiri võitis ta ka paarismängus koos Jennifer Schmidtiga.
Kui karjääri alguses püüdis ta panna rõhku peamiselt üksikmängule (tema parim koht WTA edetabelis on olnud 138. – aprillis 2010), on ta aja jooksul olnud edukam hoopis paarismängus (kõrgeim koht WTA edetabelis 44. – veebruaris 2018).
Adamastor

Adamastor on müütiline tegelane portugali rahvuseeposes "Lusiaadid". Ta on meresõitjaile vaenulike loodusjõudude kehastus.
Eepose autor Luís Vaz de Camões esitas teda kui kreeka mütoloogiast pärit giganti, kes ilmub meresõitjatele ähvardava tormipilvena ning takistab nende sõitu ümber Hea Lootuse neeme India ookeani.
Nugakala

Nugakala ("Pelecus cultratus") on karpkalalaste sugukonda kuuluv parvekala.
Tema keha on hallikas ja väga õhuke. Suu on ülaseisune. Kõhuuimed seljauimest tagapool. Anaaluim suhteliselt pikk. Kala küljejoon ei ole mitte sirge, vaid sinusoidjas. Kehapikkus kuni 60 cm. 
Enamasti elutseb ta rannikualadel, kuhu voolab sisse magedat vett, näiteks estuaarides. 
Ida-Euroopas on ta töönduslikult olulisel kohal. Eestis leidub rannikualadel vähe.
Valgeamuur

Valgeamuur ("Ctenopharyngodon idella") on karpkalalaste sugukonda kuuluv kala.
Morfoloogia.
Valgeamuuri keha on pikenenud ja tüse, justkui torpeedokujuline. Kala kehapikkus võib ulatuda 1 meetrini, kaal kuni 30 (mõnede allikate väitel 40 kg).
Küljejoonel on 40...42 soomust. Tema anaaluim on mõnevõrra lähemal sabauimele kui enamikul teistel karpkalalastel. 
Valgeamuur sööb peaaegu eranditult ja suures koguses veetaimi. On arvutatud, et päevas sööb ta kaaluliselt umbes kolm korda rohkem taimi, kui ise kaalub.
Pärismaine Kaug-Idas, levinud ka idapoolsetele aladele. Eestis kasvatatakse vähesel määral kalakasvatustiikides, väljaspool neid võõrliigina.
Valio

Valio OY on Soome toiduainetööstuse ettevõte, mis toodab piimatooteid. Ettevõtte omanikud on 23 Soome piimatootmisühistut.
Valio ostab kokku 86% Soomes toodetud piimast. Valio piimatoodete turuosa Soomes oli 2005. aastal 57%.
Valio asutasid 1905. aastal 17 meiereid võiekspordifirmana, et hoida kontrolli all eksporditava või kvaliteeti. Peamiselt eksporditi Inglismaale. 1909. aastal laienes tegevusvaldkond teistele piimatoodetele. Tänapäeval on Valio tootenimetusi umbes 1100.
Valiol on välisriikides kaheksa tütarettevõtet, neist kaks Eestis: Valio Eesti ja Võru Juust. Eestis turustatakse Valio tooteid lisaks Valio kaubamärgile ka kaubamärkide Alma ja Gefilus all.
2004. aastal müüs Valio oma jäätisetootmise Nestléle.
Tuhkur

Tuhkur ehk metstuhkur ehk tõhk ("Mustela putorius") on väike kärplane, Eesti pärismaine kiskja. 
Toitumine.
Jahile minekuks ootab ta öö saabumist. Tema ohvriks langevad hiired, rotid, kahepaiksed, kalad, küülikud, kodulinnud, roomajad, ta sööb ka mett ja mesilasi. 
Saaklooma tapab ta kõri läbi hammustades. Tapetud saagi tassib ta urgu, kus käib söömas.
Väljaheited on tuhkrutel 10–20 mm pikad. Tuhkru väljaheide on vänge haisuga ja selle järgi kergesti äratuntav.
Elupaik.
Teda võib kohata peaaegu kõikjal, mägedes, mere ääres või külas. Pesitseb küüliku urus, kaljusel mäenõlval või puujuurte all. Ta on hea ujuja.
Kehaehitus.
Täiskasvanud emasloom kaalub kuni 0,7 kg, isasloom kuni 1,7 kg, keskmine pikkus koos sabaga (13 cm) on umbes 51 cm ning tema keskmine eluiga on 7–10 aastat.
Sõõrsuud

Sõõrsuud ("Cyclostomata") ehk tsüklostoomid on polüfüleetiline rühm, mis sisaldab lõuatuid kalu – silmusid ja pihklasi. 
Klassifikatsioon.
Sõõrsuude süstemaatika pole selge. Traditsiooniliselt on neid käsitletud lõuatute ülemklassina. 
Sõõrsuude rühma liigitatakse järgmised klassid: 
Kirjeldus.
Need on maduja haabitusega veeloomad. Nad elavad nii mereliste kui ka mageveeliste veekogude põhjas poolparasiitset elu. Pihklased on silmudest märksa parasiitsemad. Kuigi varem on sõõrsuid peetud luukalade klassi osaks, on neil kaladega võrreldes mitmeid erinevusi: 
Sõõrsuude hüpotees "versus" selgroogsete hüpotees.
Lõuatute kalade süstemaatikas pole jõutud üksmeelele. Mõnikord peetakse klassi sünonüümiks lõuatuid ("Agnatha"). Leidub ka mõningaid molekulaargeneetilistel uuringutel põhinevaid tõendusmaterjale, mille põhjal võib järeldada, et pihklased ja silmud on fülogeneetiliselt lähedalt seotud (nn lõugsuuste hüpotees). See hüpotees räägib aga vastu nn selgroogsete hüpoteesile, mis teoretiseerib, et silmud on lähedamalt seotud lõugsuustega ("Gnathostomata") kui pihklastega.
Chicago Bulls

Chicago Bulls on USA korvpalliklubi, mis mängib korvpalliliigas NBA. Meeskond kuulub idakonverentsi keskdivisjoni ja peab oma kodumänge United Centeris, mida jagatakse NHL-i klubiga Chicago Blackhawks.
Ajalugu.
1966. aastal Chicagos asutatud klubi on NBA ajaloo üks edukamaid, olles kuus korda tulnud NBA meistriks. Meistriks tuldi Michael Jordani, Scottie Pippeni ja peatreener Phil Jacksoni juhtimisel aastatel 1991–1993 ja 1996–1998. Bulls on ainus mitmekordne NBA meistriks tulnud klubi, kes pole kaotanud ühtegi NBA finaalseeriat.
Hooajal 1995/96 püstitas Chicago Bulls NBA rekordi, kui põhihooajal võideti 72 ja kaotati vaid 10 mängu. Rekord püsis kuni hooajani 2015/16, mil Golden State Warriors võitis põhihooajal 73 mängu.
Tetrapoodid

Tetrapoodid ("Tetrapoda") on selgroogsete ülemklass, kuhu kuuluvad nelja jäsemega loomad. Kahepaiksed, roomajad (kaasa arvatud jalutud maod), dinosaurused, linnud ja imetajad on kõik tetrapoodid. Kõige varajasemad tetrapoodid olid Devoni ajastu keskel elanud õhku hingavad kahepaiksed. Nende eellased olid sagaruimsed kalad ("Sarcopterygii").
Es-Smara

Es-Smara on linn Maroko poolt okupeeritud Lääne-Saharas, samanimelise provintsi keskus. Asub sisemaal Maroko rajatud kaitsevalli läheduses.
Linn tekkis 1869. aastal karavanide peatuspaiga juurde.
Kristlastele suletud linna külastas esimese eurooplasena 1930. aastal Michel Vieuchange.
San-Pedro siilikkaktus

San-Pedro siilikkaktus ("Echinopsis pachanoi") on kiirekasvuline sammaskaktus, mis kasvab looduslikult põhiliselt Peruus ja Ecuadoris.
See on keskmise toimega tugevusega uimakaktus. 
San-Pedro siilikkaktus võib kasvada kuni 6 m kõrguseks.
Taimed sisaldavad 0,8% meskaliini.
Kergueleni saarekapsas

Kergueleni saarekapsas ("Pringlea antiscorbutica") on õistaim ristõieliste sugukonnast. See kasvab mõnedel India ookeani lõunaosa ja Lõuna-Jäämere saartel. Nimetuse on saanud ühe oma kasvukoha, Kergueleni saarte järgi.
Kergueleni saarekapsas on isetolmleja taim ning kohastunud karmi kliimaga. Kuna taime lehed sisaldavad rohkesti C-vitamiini, sõid meremehed neid skorbuudi raviks. Selle järgi sai taim oma ladinakeelse nimetuse.
Ropaži

Ropaži (saksa keeles "Rodenpois") on küla ("ciems") Lätis Ropaži piirkonnas, Ropaži valla halduskeskus. Asub Riiast ida pool Lielā Jugla jõe ääres.
Külas on kirik, kool, raamatukogu ja spordikompleks. Sinna jäävad Aprūpes centrs Vidzeme, Cirsmase, Kapi, Ropaži ja Jāņukalnsi bussipeatus. 
Ropažit on mainitud 1205. aastal Henriku Liivimaa kroonikas, mil seal toimus Ropaži lahing. Aastal 1320 püstitati sinna Ropaži ordulinnus. Nii linnus kui ka selle kalmistu on muinsusmälestistena riikliku kaitse all. Linnuse juures asuv kirikuõpetaja maja on regionaalse kaitse all, regionaalse kaitse all on veel Kapi muinaskalmed. Hiljem asus seal Ropaži mõis. 19. sajandil sai Ropažist vallakeskus, aastal 1893 valmis Ropaži kirik.
Üks külas kasvav saar ja üks sanglepp on looduskaitse all. 
Külas asub kaks Teises maailmasõjas hukkunud sõdurite vennaskalmistut, mis on tähistatud obeliskidega. Ka asub seal mälestusmärk hukkunud partisanile Otomārs Oškalnsile.
Indrek Teder

Indrek Teder (sündinud 3. detsembril 1957) on eesti jurist ja advokaat.
Alates 10. märtsist 2008 kuni 9. märtsini 2015 oli ta õiguskantsler.
Enne õiguskantslerina ametisse nimetamist oli ta advokaadibüroo Teder, Glikman &amp; Partnerid partner.
Ta lõpetas Tartu Riikliku Ülikooli õigusteaduskonna 1983. aastal ja astus samal aastal advokatuuri.
1989. aastal kuulus ta Ühenduse Res Publica asutajate hulka.
Esindas Siim Kallast advokaadina kohtuprotsessis 10 miljoni dollari afääri asjus.
Oli Eesti Kongressi liige.
Kuulub Eesti Üliõpilaste Seltsi.
Kullimäe

Kullimäe on Saaremaal Roomassaare poolsaare idaosas asuv maa-ala kunagise Limneamere rannaastangu ümbruses. 
Kullimäe põhjapoolsesse otsa jääb Kuressaare lennujaama terminal, lõunapoolsesse otsa jääb Kuressaaret teenindav Kullimäe veepuhastusjaam. 
1919. aastal hukati Kullimäel Saaremaa mässust osavõtnuid, kelle ühishauas asunud säilmed teisaldati 1970. aastatel Kudjape kalmistule.
Jänesteküla

Jänesteküla, Jäneseküla on asum Kuressaare Kesklinna linnajaos, mis tekkis kunagisse linnaserva, toonase Sepa tänava äärde (praeguse Vallimaa tänava keskosa ja Sepa tänav). 
Kunagistest Jänesteküla asukatest on kuulsamad seal üles kasvanud kirikutegelane Harri Haamer, kunstnik Eerik Haamer ning keeleuuendaja Johannes Aavik. Johannes Aaviku kunagises elukohas asub praegu Aavikute Majamuuseum, Eerik Haameri kodumaja asemele ehitatud hoones eragalerii.
Aavikute majamuuseum

Aavikute maja­­muuseum on Saaremaa Muuseumi filiaal Kuressaares Jänesteküla linnajaos aadressil Vallimaa 7.
Muuseumis asub püsiekspositsioon eesti keeleuuendaja Johannes Aaviku ja tema onupoja, kohaliku kultuuritegelase Joosep Aaviku elust ja tegevusest.
Muuseum avati külastajaile 19. juunil 1992. 2015. aasta juulis läks maja remonti ning põhjalikud rekonstrueerimistööd läbinud muuseum avati 19. jaanuaril 2016.
Tööde käigus selgus, et hoone palkide koikahjustused on märksa ulatuslikumad, kui eeldati, mistõttu tööde maht suurenes tunduvalt. Vanast Aavikute majast jäid alles vaid üksikud majaosad ning ülejäänu tuli uuesti ehitada. Ühtlasi kaasajastati muuseumi püsiekspositsiooni, mis sai uue kujunduse ja varustati tõlkega inglise keelde.
Aavikute majamuuseumi remondile aitasid kaasa ka kohalikud elanikud, annetades muuseumile siseviimistluseks vanamoelisi tapeete.
Harilik kammeljas

Kammeljas ehk harilik kammeljas ehk kivikammeljas ("Scophthalmus maximus" ehk "Psetta maxima") on rombkalalaste sugukonda kammelja perekonda kuuluv kala.
Kammeljat on paigutatud ka teistesse perekondadesse.
Harilik kammeljas elab Euroopa rannikul Vahemerest Norrani. Eestis leidub teda vähearvukalt Liivi, Soome ja Narva lahes.
Väliselt meenutab ta suuresti lesta. Erinevalt lestadest on nad enamasti vasakpoolsed. Anaal- ja dorsaaluim katavad peaaegu kogu külge. 
Harilik kammeljas võib kasvada kuni meetripikkuseks, aga tavaliselt on ta 28–40 cm pikk.. Kõige raskem püütud kammeljas kaalus 25 kg.
Harilikul kammeljal on suur suu. Alalõug ulatub veidi ettepoole. Nahk on paljas. Küljejoon on rinnauimede kohal tugevasti kooldunud. Keha vasakut ehk silmapoolt katavad väikesed teravad luukühmud. Silmapoole nahk on kollakas- või pruunikashall mustjaspruunide tähnidega. Parem, pime pool võib olla valge, aga vahel paiknevad valgel taustal suured laigud.
Harilikult elavad nad sublitoraalses vööndis, kuni 80 meetri sügavusel kruusasel või liivasel põhjal. Kammeljad on röövkalad: toituvad teistest väikestest kaladest, näiteks kiludest. Maimud toituvad peamiselt selgrootutest.
Harilik kammeljas sigib Põhjameres aprillist augustini 10–40 m sügavuses. Ta koeb 1–9 miljonit marjatera. Marjateradest kooruvad maimud 7–9 päeva vanuselt. Noored kalad laskuvad põhja umbes 3 cm pikkuselt. Suguküpsus saabub 5 aasta vanuselt.
Kammeljat peetakse kulinaarias üheks maitsvaimaks merekalaks. Sellepärast kasvatatakse teda Prantsusmaal, Hispaanias, Türgis, Tšiilis, Norras ja Hiinas. Tal on erevalge liha, mis säilitab sellise välimuse isegi pärast keetmist. Liha saab küpsetada, röstida ja praadida. Nagu kõigilt lestalistelt, saab ka kammeljalt neli fileetükki: nii silma- kui ka kõhupoolelt ülemise ja alumise.
Teadaolevalt mainiti harilikku kammeljat esimest korda Juvenalise satiirilises poeemis "Imperaatori kala". See poeem mõnitas keiser Domitianust, kes poeemis kutsus kokku riiginõukogu arutama küsimust, kuidas kammeljat küpsetama peaks – suuruse tõttu ei saanud seda teha tavaliste vahenditega, aga kala tükkideks lõigata keiser ei raatsinud. Poeem lubab arvata, et juba Rooma riigis oli kammeljas delikatess.
Faas (füüsikaline keemia)

Faas ehk aine faas on aine struktuurivorm, milles keemiline koostis ja füüsikalised omadused on selle aine ulatuses ühesugused.
Täpsem seletus on, et faas on heterogeense termodünaamilise süsteemi (näiteks sulamisüsteemi) kõikide ühtsete füüsikaliste omadustega (tihedus, murdumisnäitaja, kristallisüsteem) ja ühesuguse keemilise koostisega osade kogum. 
Faasid on üksteisest eraldatud piirpinnaga. Eri faasidel on erinevad omadused, näiteks teistsugune tihedus, kristallistruktuur või värvus. On olemas homogeenseid ja heterogeenseid sulamisüsteeme, mis koosnevad vastavalt ühest ja kahest faasist.
Sageli käsitletakse faase kui aine erinevaid olekuid (vedel, tahke, gaasiline, plasma). Tegelikult hõlmab faas nii aine olekut kui ka oleku sees toimuvaid struktuurimuutusi. Kui näiteks sulam läheb vedelast olekust tahkesse, siis muutub ka selle faas. Aga ühes agregaatolekus olev aine võib olla mitmes üksteisest erinevas faasis. Näiteks grafiit ja teemant on sama aine eri faasid – keemiline koostis on identne, aga aine struktuur erisugune.
Protsessi, kus aine läheb ühest faasist teise, nimetatakse faasisiirdeks; selle tunnuseks on aine omaduste oluline muutus. Soojushulka, mis neeldub või eraldub aine massiühiku kohta, nimetatakse siirdesoojuseks. Faasisiirde tagajärjel muutub aine struktuur.
Una corda

Una corda (itaalia keeles 'üks keel') on klaveri vasakpoolne pedaal.
See aitab muuta klaveri kõla ja mängida mahedamalt ja vaiksemalt. Sisuliselt tähendab see, et haamrike lööb näiteks kolme keele asemel ainult kahte või ühte.
Somerseti saar

Somerseti saar on saar Kanada Arktika saarestikus. Pindala 24 800 ruutkilomeetrit. Saar on künklik, kõrgus kuni 503 meetrit. Kuulub Kanada Nunavuti alale. Saart eraldab mandrist (Boothia poolsaarest) kitsas Bellot' väin.
1937. aastal asutati saare lõunarannikule kaubajaam Fort Ross, kuid raskete jääolude tõttu suleti jaam 11 aasta pärast.
Thomas Wolsey

Thomas Wolsey (enne 1475 Ipswich – 28. november 1530 Leicester) oli inglise riigimees ja katoliku kiriku kardinal, Inglismaa kantsler aastatel 1515–1529 ja Yorki peapiiskop 1514–1530.
Wolsey sündis Robert Wolsey pojana, kes oli tõenäoliselt lihunik. Ta valis vaimuliku ameti ning pühitseti 1498. aastal preestriks. Peagi avaldusid temas suurepärased administratiivsed võimed, mistõttu tegi ta küllaltki kiiret karjääri, saades tolleaegse piiskopist riigimehe Richard Foxi erasekretäriks. Peagi tõusis ta ka kuningas Henry VII huviorbiiti. 1509. aastal, kui vana kuningas suri, pälvis Wolsey osava riigimehena ka tema poja Henry VIII tähelepanu ning temast sai vähem kui kümne aastaga Inglismaa kõige mõjukam riigitegelane, kes oma võimu poolest jäi alla vaid kuningale.
Wolsey oli küllaltki ahne ja omakasupüüdlik mees, kes armastas luksust, toredust ja kõrgeid tiitleid. Sellest hoolimata oli ta ka tähelepanuväärselt võimekas ja töökas riigitegelane, kes muutus kuninga jaoks peaaegu asendamatuks. Samas langes ta tihti kuninga teiste nõunike, eriti aadlike pahameele alla, sest oli tagasihoidlikku päritolu ning kippus ülikkonna eesõigusi piirama ja õukondlasi enda ees alandama. Kättemaksu eest päästis teda aga monarhi toetus. 
Wolsey tegutses kirikumehest poliitikuna sageli paavstivõimu huvides, kuid oma kuninga eesmärgid olid talle siiski tähtsamad. 1515. aastal sai temast kardinal ning seega tekkis ka võimalus, et teda võidakse paavstiks valida. Hinnangud sellele, kas ta seda ka ise taotles, on vastuolulised, kuid see oli küllaltki tõenäoline arvestades tema ambitsioonikust ning võimalusi.
Wolseyle sai saatuslikuks aga asjaolu, et ta ei suutnud paavsti juures läbi suruda Henry VIII ja Aragóni Catherine'i abielu tühistamist. Ta tegeles sellega aastatel 1527–1529, kuid paavst Clemens VII ei saanud tolleaegse sõltuvuse tõttu Catherine'i õepojast, keiser Karl V-st, tühistamiseks luba anda. Nii venis protsess mitme aasta pikkuseks ning pärast seda, kui paavsti legaadi ja Wolsey juhitud protsess oli 1529. aasta suvel Londonis liiva jooksnud, kaotas Henry VIII kannatuse. Ta tagandas Wolsey riigiameteist, võttis ära tema rikkalikud varandused ning saatis ta Yorki pagendusse. Tõenäoliselt aitas Wolsey ebasoosingusse langemisele kaasa ka see, et ta ei saanud läbi kuninga armukese ja hilisema abikaasa Anne Boleyniga.
Yorkis elas Wolsey talle harjumatult viletsates tingimustes ja kaotas igasuguse lootuse oma positsioone taastada. 1530. aastal saavutasid temavastased õukondlased veel sellegi, et teda hakati süüdistama riigireetmises. Wolsey otsustati tuua kohtuprotsessiks Londonisse. Sellest kuulda saanud, keeldus Wolsey mitu päeva toidust, kuid tal ei õnnestunud end surnuks näljutada. Siiski haigestus ta raskelt ning teel Londonisse ta suri.
Kardinal Wolsey rajas mitmeid uhkeid paleesid ning toetas ka kunsti ja muusikat. Kõige uhkemaks tema käsul rajatud paleeks oli Hampton Court, mille ta võimu tipus olles kinkis Henry VIII-le.
Ludvig Menning

Ludvig Menning (1855 Luua – 1888) oli eesti näitleja.
Ludvig Menning sündis Luual, Luua veski oli 1850. aastail rendil tema isal.
Ta oli Vanemuise seltsi näitleja ja näitejuht 1878–1886 ning töötas ka seltsi einelauapidajana. 1886. aastal ta abiellus ja lahkus teatrist.
Ta oli "Vanemuise" näitejuhi Karl Menningu poolvend.
Adolf Rühka

Adolf Rühka (14. veebruar (vkj 2. veebruar) 1878 Tarvastu – 19. juuli (vkj 6. juuli) 1901 Tartu) oli teatritegelane ja kirjamees. Töötas Otepääl kohtukirjutajana ning August Wiera juures Vanemuises dramaturgi ja tõlkijana. 
1904. aastal ilmus Rühka sulest esimene eesti lavakunstikäsiraamat "Lühike näitemängu õpetus". Rühka on kirjutanud ka kolm näidendit: "Vanaaegsed mälestused" (1908), "Priiuse varemetel" (1908) ja "Kalev ja Linda" (käsikirjas).
Rühka elust kirjutas Andrus Kivirähk näidendi "Adolf Rühka lühikene elu", mis esietendus 4. detsembril 2005 Eesti Draamateatris. Näidend ilmus Draamateatri Näidendiraamatu sarjas 2. raamatuna (ISBN 9985963717), kus on ka fotod Ingomar Vihmari lavastusest.
Battle Hymns

"Battle Hymns" on "heavy metal"-ansambli Manowar 1982. aastal ilmunud debüütalbum.
Lood albumil.
Kõik laulud on kirjutanud Friedman/DeMaio välja arvatud "Metal Daze", mille on kirjutanud DeMaio ja "William's Tale" mille on kirjutanud Rossini/DeMaio.
Into Glory Ride

"Into Glory Ride" on "heavy metal"'i bändi Manowar teine täispikk album.
Lood albumil.
Joey DeMaio on loonud kõik laulud, välja arvatud "Secret of Steel" ja "Gloves of Metal", mille ta on kirjutanud koos Ross Friedmaniga.
Lancashire

Lancashire on tseremoniaalkrahvkond Loode-Inglismaal. Krahvkonna piire muudeti 1974. aastal, kui ajaloolise Lancashire'i krahvkonna põhjaosast liideti Furnessi piirkond Cumbriaga.
Lancashire jaguneb 14 omavalitsusüksuseks:
Hail to England

Hail to England on "Heavy metal" bändi Manowar kolmas täispikk album.
Lood albumil.
Kõik laulud on kirjutanud Joey DeMaio v.a. "Each Dawn I Die" ja "Army of Immortals" mille on ta kirjutanud koos Ross "The Boss" Friedman'iga.
Sign of the Hammer

"Sign of the Hammer" on Manowari neljas täispikk album, mis ilmus 1984. aasta 15. oktoobril.
Lood albumil.
Kõik laulud on kirjutanud Joey DeMaio, välja arvatud "The Oath", mille ta kirjutas koos Ross "The Boss" Friedmaniga.
Fighting the World

"Fighting the World" on "heavy metal" bändi Manowar viies täispikk album.
Kings of Metal

"Kings of Metal" on Manowari kuues täispikk album.
The Triumph of Steel

"The Triumph of Steel" on Manowari seitsmes täispikk album.
Louder Than Hell

"Louder Than Hell" on Manowari kaheksas täispikk album.
Warriors of the World

Warriors of the World on "heavy metal" bändi Manowar üheksas täispikk album, mis on välja antud 4. juuni 2002. Giacomo Puccini ooperist "Turandot" pärit laul "Nessun Dorma" on pühendatud Adamsi emale, kes sama aasta alguses suri.
Gods of War

"Gods of War" on "heavy metal" bändi Manowar kümnes täispikk album.
Cream

Cream oli Suurbritannia rokkansambel, mis tegutses aastatel 1966–1968.
Ansambli moodustasid basskitarrist Jack Bruce, kitarrist Eric Clapton ja trummar Ginger Baker. Bruce oli ansambli peamine laulukirjutaja ja laulja, kuid ka Clapton ja Baker esitasid ning kirjutasid osad laulud. Kõik ansambli liikmed olid enne Creami saavutanud juba edu teistes rokkansamblites. Creami peetakse üldse esimeseks superansambliks.
Nende mitteametlik debüüt leidis aset ühes Manchesteri klubis Inglismaal 1966. aasta juulis – kaks päeva enne avalikku etteastet Windsori muusikafestivalil. Pärast esinemist Star-Clubis 1967. aasta mais olid nad Inglismaal Lincolnshire'is toimunud festivalil juba esinejate nimekirja tipus koos oma fännide Jimi Hendrixi ja Pink Floydiga. 
Ansambli muusika hõlmas rokkmuusika paljusid žanre, sealhulgas "blues rock" ("Crossroads", "Born Under a Bad Sign"), psühhedeelne rokk ("Strange Brew", "White Room") ja "hard rock" ("Sunshine of Your Love", "SWLABR"). Ansambel andis välja kokku neli stuudioalbumit. Oma tegutsemisajal müüdi ansambli plaate maailmas üle 15 miljoni. Ansambli kolmas album "Wheels of Fire" (1968) oli üldse esimene duubelalbum, mis pälvis plaatinaplaadi staatuse.
Bruce'i ja Bakeri pingestunud suhete tõttu otsustati 1968. aasta mais laiali minna, kuid enne seda viidi lõpuni töö viimase albumi "Goodbye" kallal. Lisaks korraldati viimane kontserditurnee, mis kulmineerus 25. ja 26. novembril 1968 Londonis Royal Albert Hallis kahe hüvastijätukontserdiga.
1993. aastal võeti ansambel Rock'n'rolli Kuulsuste Halli liikmeks. 2005. aastal tuli Cream uuesti kokku ning Royal Albert Hallis ja New Yorgis Madison Square Gardenis anti mitu kontserti.
The Jimi Hendrix Experience

The Jimi Hendrix Experience oli 1960. aastate lõpus tegutsenud inglise rokkansambel, mille keskne kuju oli kitarrist ja laulja Jimi Hendrix. Tuntumad lood on "Purple Haze", "Foxy Lady", "Fire", "Hey Joe", "Little Wing", "Voodoo Child" ja Bob Dylani "All Along the Watchtower".
Ansambel asutati 1966. aastal. Esialgu arvati, et see on Jimi Hendrixi saateansambel, kuid peagi kujunes sellest Creami eeskujul "power trio". The Jimi Hendrix Experience kujunes üheks mõjukamaks ansambliks rokkmuusika ajaloos. Jimi Hendrix saatis ansambli laiali 1969. aasta juunis eelkõige halvenenud suhete tõttu basskitarrist Noel Reddingiga. Hendrix asutas uue ansambli Band of Gypsys, kuhu ta kutsus Billy Coxi ja Buddy Milesi.
Beavis ja Butt-Head

"Beavis ja Butt-Head" [biivis, batt-hed] on Ameerika joonissari, mille autor on Mike Judge. 
Tekkelugu ja sisu.
Pärast menukat lühifilmi "Frog Baseball" hakkas Judge kirjutama kanalile MTV samade tegelastega telesarja. Sari oli eetris 8. märtsist 1993 kuni 28. novembrini 1997. Kokku toodeti 199 jagu.
Joonissarja keskmes on kaks rumalat ja sotsiaalselt ebakompetentset teismelist Beavis ja Butt-Head, kes elavad fiktiivses Highlandi linnakeses Texases. Nende päevad mööduvad koolis pahandusi tehes, seksist fantaseerides ja telekat vaadates. Igasse episoodi on põimitud stseenid, kus peategelased kritiseerivad muusikavideoid. 8. hooajal kritiseeriti ka teisi MTV saateid (nt "Jersey Shore").
Film.
Beavise ja Butt-Headi seiklustest Ameerikas on tehtud ka täispikk film pealkirjaga "Beavis and Butt-Head Do America" ("Beavis ja Butt-Head Ameerikat vallutamas"). 2011. aasta oktoobris taaselustati sari 8. hooajaks. 2022. aastal taaselustati sari 9. hooajaks ja tehti täispikk film "Beavis and Butt-Head Do the Universe" ("Beavis ja Butt-Head universumi loomas").
Hermoni mägi

Hermon (heebrea הר חרמון‎, "Har Hermon", araabia جبل الشيخ‎, "Jabal el-Shaiykh") on mägi Antiliibanoni mäestikus. Kulgeb põhja-lõuna suunas. Kõrgus 2814 meetrit. Läänejalamilt algab Jordani jõgi. Mäe tipp asub Süüria, Iisrael ja Liibanoni piiril. Alates Kuuepäevasest sõjast 1967. aastal on mäe lõunakülg Iisraeli valduses.
Karp (täpsustus)

Karp on mitmetähenduslik sõna:
Praam

Praam on pukseeritav, harvemini iseliikuv lai lamedapõhjaline madala süvisega kaubalaev, millega veetakse lasti peamiselt siseveekogudel ja kaitstud merepiirkondades.
Vahel nimetatakse ekslikult reisipraamideks või praamideks reisilaevu, eriti parvlaevu. See on vale terminikasutus.
Kirjeldus.
Praame on otstarbekas kasutada madala veega ja ookeanilainete eest kaitstud piirkondades. Sellegipoolest liigitatakse praame sõidupiirkonna järgi mere-, reidi- ja siseveepraamideks.
Harilikult on praamid pukseeritavad, aga leidub ka liikurpraame.
Veetava lasti järgi eristatakse kuiv- ja vedellastipraame. Kuivlastipraamiga veetakse näiteks liiva, kivisütt või pakitud kaupa. Vedellastipraamiga veetakse näiteks vedelkütust, määrdeõli või vett.
Kere materjali järgi eristatakse puit-, teras- ja raudbetoonpraame.
Lihter on veetav praam, mida kasutatakse peamiselt suuremate laevade laadimiseks ja lossimiseks reidil, kui need ei saa suure süvise tõttu sadamasse sõita. Lihtrid on varustatud lastimisseadmetega, tavaliselt on neil tekk ja mitu lastiruumi.
Pargas on veetav kerge konstruktsiooniga praam, mida kasutatakse peamiselt siseveekogudel. Neid ehitatakse ka töötlemata saematerjalist, harilikult üheks navigatsioonihooajaks.
Pinnasepraam on veetav praam, mida kasutatakse sadamate ja laevasõiduteede süvendamisel ning vesiehitiste rajamisel pinnase (süvendusheitmete) teisaldamiseks. Pinnasepraami põhja all on puisteluugid, mille kaudu lastakse pinnas soovitud kohas vette. Pinnasepraamile annavad ujuvuse veetihedad parda- ja otsaruumid.
Praami eritüüp on ka praamkonteinerid, mida kasutatakse praameritel ehk lihtrilaevadel (lühend LASH – "Lighter Aboard Ship"). Lihtrilaeva pardal on üks või mitu praami või muud väiksemat veesõidukit, mille abil laeval olev kaup reidilt sadamasse toimetatakse. Lihtrilaeval on ka seadmed nende veesõidukite vettelaskmiseks ja pardalevõtmiseks.
Pisimudil

Pisimudil ("Pomatoschistus microps") on väike ahvenaliste seltsi mudillaste sugukonda kuuluv kala. 
Pisimudila pealevila on Atlandi ookeani idarannik: Norrast Portugalini, teda leidub ka Soome ja Liivi lahes. Enamasti asutavad nad madalaid liivaseid rannikualasid, suveperioodil sageli estuaaride ligiduses.
Pisimudila värv võib varieeruda hallikast pruunini. Kalade pikkus võib ulatuda kuni 6,4 cm, eluiga kuni 2 aastat, tavaliselt 12...15 kuud. Koevad aprillist augustini.
Iggy Pop

Iggy Pop (kodanikunimega James Newell Osterberg, Jr.; sündinud 21. aprillil 1947 Muskegonis Michiganis) on Ameerika Ühendriikide laulja ja laulukirjutaja. 
Kuigi tema muusikal on olnud kesine kommertsedu, peetakse Iggy Popi üheks olulisemaks punkmuusika ja sellele lähedaste stiilide mõjutajaks. Teda on kutsutud ka hüüdnimedega "Pungi Ristiisa" ("the Godfather of Punk") ja "Roki-Iguaan" ("the Rock Iguana").
1960. aastate lõpus ja 1970. aastate alguses oli ta ansambli The Stooges solist. Alates 2003. aastast on ta esinenud taas koos The Stoogesiga.
Tema tuntumad laulud on "Lust for Life", "I'm Bored", "Real Wild Child", "Candy" ja "The Passenger".
Võldas

Võldas ehk harilik võldas ehk euroopa võldas ("Cottus gobio") on võldaslaste sugukonda võldaste perekonda kuuluv kala.
Võldas elab igal pool Euroopas Põhja-Hispaaniast kuni Uuralini. Teda leidub mitmes Mandri-Eesti veekogus.
Võldas on paikse eluviisiga põhjakala ja võrdlemisi väikese levimisvõimega, seega osutuvad ebasoodsate elutingimustega jõelõigud talle tihti levila laiendamisel ületamatuks takistuseks.
Eestis kuulub võldas looduskaitsealuste liikide III kategooriasse, kuid kogu maailmas arvatakse võldas kõige vähem ohustatud liikide hulka. 
Võldas elab enamasti magevees, harvem riimvees, eelistades puhtaveelisi veekogusid.
Võldas on kuni kümne sentimeetri pikkune kala. Eestist Ahja jõest, 1987 aastal püütud suurim võldas oli 13 sentimeetrit pikk ja kaalus 42,2 grammi. Ta on väga aeglase kasvuga kala.
Võldase keha on soomusteta, küll võib kehapinnal leiduda tahapoole suunatud väikeseid ogakesi. Kehal asub kaks seljauime, mis peaaegu on ühinenud: esimene lühem ja tugevate ogakiirtega, tagumine pikem ja pehmem. Lõpuskaanest turritab välja üksik oga. Võldas on laia peaga ja külgedelt lamendunud tagakehaga. Peaaegu kogu pea ulatuses on tihedate peente hammastega suu. Silmad asuvad kõrgel pealael. Eriti huvitavad on kala rinnauimed, suured ja lehvikutaoliselt ümardunud. Need ulatuvad kala pärakuni. Võldas on pruunikas-hallikat värvi, tumedamate laikudega ja kohandunud veekogu põhjas varjatud eluviisiks. Kõhualune on heledam. Maikuus muutub isase võldase tume värvus hoopis eredamaks, erkoranži äärega. Võldasel on oskus suhteliselt kiiresti oma värvust muuta.
Võldase venekeelne nimetus "подкаменщик" ('kivialune') viitab kala kombele peituda mitmesuguste veealuste esemete varju, mis pakuvad talle kaitset vaenlaste eest ja võimaldavad tal endal saaki luurata.
Suuremad võldased on röövkalad, kes luuravad saaki oma alalise elupaiga läheduses. Nende toiduks on lisaks selgrootutele teiste kalade, kõige sagedamini forelli, luukaritsa ja trullingu mari, vastsed ja maimud. Võldas ajab vee häguseks, laskub põhja ja alla langev hägu katab ta kinni. Niimoodi muutub võldas peaaegu märkamatuks. Kui saak lähedusse tuleb, teeb võldas kiire sööstu ja püüab selle kinni. Niimoodi peab ta jahti ainult päeval, hommikul ja õhtul ujub ta saaki otsides ringi.
Võldas ise on forelli ja lutsu lemmiksaak.
Kevadel, märtsist maini koeb emane puhastatud kivile mõnikümmend suurt marjatera. Isane kaitseb neid vaenlaste eest ning puhastab marja, vehkides koetud marja kohal oma suurte rinnauimedega.
Paro

Paro on linn Bhutanis, Paro ringkonna keskus. 
Oli kuni 1966. aastani Bhutani talvepealinnaks (suvepealinn oli Thimphu).
&lt;br&gt;
Gelephu

Gelephu on linn Bhutanis Sarpangi ringkonnas.
Punakha

Punakha on linn Bhutanis, Punakha ringkonna keskus.
Oli 1955. aastani Bhutani faktiline pealinn.
Trashigang

Trashigang on linn Bhutanis, Trashigangi ringkonna keskus.
Oliver Alver

Oliver Alver (sündinud 2. märtsil 1977 Tallinnas) on eesti arhitekt.
Haridus.
1992–1995 Tallinna Bakalaureuse Erakool. 1997–2001 Eesti Kunstiakadeemia arhitektuuri osakond. 2001. aasta kevadel kaitses Kunstiakadeemias arhitektuuri kutsemagistri kraadi. Teemaks “Alternatiivne tee Tartu Supilinna arendamiseks”. Sügissemestril 2000 õppis Kopenhaagenis DIS (Denmark International Study Programme) nimelises rahvusvahelises õppeasutuses arhitektuuri.
Aastal 2004 täiendkoolitus Helsingi Tehnikaülikoolis, kus läbis ühiskonna planeerimise kursuse “Yhdyskuntasuunnittelun Erikoistumisopinnot”.
Kineskoopkuvar

Kineskoopkuvar (CRT) on katoodkiiretoruga kuvar, mille pilt tekitatakse kineskoobi ekraanile samuti nagu kineskoopteleviisoris. 
Kineskoopi ja hapniku kokkupuutel tekib teravalõhnaline osoon.
Rahvuslik konservatism

Rahvuslik konservatism ehk rahvuskonservatism on peamiselt Euroopas ja Aasias levinud konservatismi alaliik, mille keskne osa on rahvusliku ja kultuurilise identiteedi püsimise toetamine.
Vaated.
Rahvuskonservatism taotleb rahvuslike huvide kaitsmist ning sarnaselt traditsioonilise konservatismi ja sotsiaalse konservatismiga keskendutakse säilitamisele ja traditsioonidele. Rahvusliku konservatismi iseloomulikeks joonteks on traditsioonilise perekonna ja ühiskonna sisemise stabiilsuse tähtsustamine. Politoloog Sieglinde Rosenbergeri hinnangul "tõstab rahvuslik konservatism esile perekonda kui identiteedi, solidaarsuse ja traditsiooni keskpunkti".
Euroopa rahvuslikud konservatiivid on tavaliselt euroskeptikud. 
Eri riikide rahvuskonservatiividel pole alati samasugune vaade majanduspoliitika küsimustes, varieerudes plaanimajanduse pooldamisest kuni tsentristliku segamajanduse või "laissez-faire" lähenemise pooldamiseni.
Toetusbaas.
Rahvuskonservatiivsete erakondade toetusbaas on sageli maapiirkondades, ääremaadel või traditsioone järgivates paikades. See eristab neid liberaalkonservatiivsetest erakondadest, kelle toetus tuleb rohkem linnastunud piirkondadest.
Rahvuskonservatiivsed parteid.
Enamik postkommunistliku Kesk- ja Ida-Euroopa konservatiivsetest erakondest on olnud rahvuskonservatiivsed.
Rahvuslik-konservatiivsete erakondade hulka on loetud näiteks:
Lamekuvar

Lamekuvar on kuvar, mille paksus on laiusest ja kõrgusest palju väiksem. Lamekuvari mõiste tuli laiemalt kasutusele 1990. aastail, kui LCD-kuvar hakkas välja tõrjuma kogukat ja rasket kineskoopkuvarit. 
Tööpõhimõtte järgi on LCD-kuvarite kõrval praegusajal lamekuvaritena kasutusel ka plasmakuvarid (peamiselt kodukino ekraanina), suured LED-ekraanid (reklaam- ning infotabloodena) ja väljaarendamisjärgus OLED-ekraanid. 
Lamekuvar ja lameekraan kui elektroonikakomponent on tuntud kuvapaneeli nime all (nt LCD-paneel, plasmapaneel).
Terve Mõistuse Sündikaat

Terve Mõistuse Sündikaat (TMS) oli parempoolseid, konservatiivseid ja rahvuslikke arvamusartikleid ja uudiseid avaldanud internetiportaal, mis alustas tööd 2005. aasta sügisel ja lõpetas tegevuse 2014. aasta suvel. Portaali tegevtoimetaja oli Martin Helme. Püsiautorite hulka kuulusid veel ka Mart Helme, Tõnu Kalvet, Andres Laiapea, Tiit Madisson, Henn Põlluaas, Malle Pärn, Varro Vooglaid ja mitmed teised konservatiivsed arvamusliidrid.
Artur Aola

Artur Aola (26. detsember 1912 Vändra – 28. jaanuar 1986 Pärnu) oli eesti akordionipedagoog. 
Kümneaastaselt hakkas mängima Vändra puhkpilliorkestris. Aastast 1945 asus akordioniõpetajana tööle vastavatud Pärnu Lastemuusikakooli, kuhu jäi ametisse 27 aastaks. Teadmistejanulise ja andeka iseõppijana tegi endale selgeks akordionimängu peensused ja lõi oma õpetamissüsteemi. 
Tema tuntumad õpilased olid Venda Tammann, Vello Karu, Aksel Andrekson ja Tiit Erm. 
Artur Aola on paljuski kujundanud tänase Eesti akordionimängu taseme. 
Maetud Pärnu Alevi kalmistule.
Montepulciano d'Abruzzo

"Montepulciano d'Abruzzo" on viinamarjasort ja vein, mida valmistatakse sellest sordist Abruzzo maakonnas Kesk-Itaalia idarannikul. 
Ametliku sertifikaadi saamiseks tohib sellest sordist veini segada kuni 10% "Sangiovese" viinamarja. Montepulciano d'Abruzzo on täidlase puuviljamaitsega ja vähese parkainesisaldusega vein. Enamasti juuakse seda noorelt, kuid üle kahe aasta tammevaadis kääritatud veinile võib lisada märkuse "Riserva".
Montepulciano d'Abruzzo sarnaneb nimelt Toscana veiniga Vino Nobile di Montepulciano, mida aga valmistatakse hoopis peamiselt "Sangiovese" viinamarjast.
Peale Itaalia on "Montepulciano d'Abruzzot" hakatud hoogsalt kasvatama ka Austraalias.
Vino Nobile di Montepulciano

Vino Nobile di Montepulciano on Itaalia punavein, mida standardi kohaselt toodetakse Toscana piirkonnas Montepulciano linna ümbruses. Vino Nobile di Montepulciano segatakse kokku erinevatest viinamarjasortidest, millest peamine on Sangiovese liik Prugnolo gentile (vähemalt 70%), muud komponendid varieeruvad tootjate lõikes. Veini kääritatakse tammevaatides vähemalt 2 aastat, "Riserva" tähistuse saamiseks 3 aastat. Kui nime "Montepulciano" ees ei ole täiendit "Vino Nobile di", on sageli tegemist kas lihtsakoelisema lauaveiniga või ka potentsiaalselt parema kvaliteediga veiniga, mis aga ei ole toodetud sordistandardi nõuete järgi.
Sageli aetakse Vino Nobile di Montepulciano veini segi täiesti erineva viinamarjasordiga Montepulciano d'Abruzzo, millest valmistatakse Abruzzo maakonnas samanimelist veini.
Autoklaav

Autoklaav on laboratooriumis või tööstuses mitmesuguste protsesside läbiviimist eritingimustes (tavaliselt kõrge rõhk ja kõrge temperatuur) võimaldav aparaat. 
Autoklaavi leiutas 1879. aastal Charles Chamberland.
Autoklaave kasutatakse peamiselt meditsiinivaldkonnas ja toiduainetööstuses steriliseerimise otstarbel. 
Autoklaavid kodumajapidamises.
Kodukasutuses autoklaave nõukogude ajal kasutada ei tohtinud. Neid siiski tehti salaja eksperimentaalsetes metallitsehhides. Tänapäeval levivad kodukasutuseks toodetud autoklaavid, mis jagunevad elektrilise küttekehaga ning välisel gaasipõletil kasutatavateks autoklaavideks. Levinumad autoklaavide mahud kodukasutuses on 30 liitrit ja 40 liitrit. Kuid toodetakse ka 50-, 75-, 100-, 125- ja 150-liitriseid autoklaave. 
Tänapäeval kasutatakse kodumajapidamises toiduainete steriliseerimisel peamiselt kiirkeetjaid, aga ka väikseid autoklaave. Küllaltki levinud on autoklaavid jahi- ja kalameeste keskel, kes valmistavad ulukilihast ja kalast konserve. Toiduainete käitlemise rangeid hügeeninõudeid täites ning korraliku steriliseerimise korral säilivad sellised toiduained hermeetilises taaras aastaid. 
Autoklaavid suurtööstuses.
Suurtööstuses kasutatakse suuri autoklaave, näiteks steriliseerimiskambreid.
Kevin Kurányi

Kevin Dennis Kurányi Rodríguez (sündinud 2. märtsil 1982 Brasiilias Rio de Janeiros) on Saksamaa endine jalgpallur, ründaja.
Ta sündis Brasiilias, tema isa on saksa-ungari päritolu ja ema Panama päritolu. Tal oli võimalus valida, kas mängida jalgpalli Brasiilia, Panama, Ungari või Saksamaa eest. Ta valis Saksamaa.
Saksamaa jalgpallikoondises tegi Kurányi debüüdi 29. märtsil 2003, kui Nürnbergis mängiti Leeduga viiki 1:1. Kurányi mängis rahvuskoondises aastatel 2003–2008 kokku 52 korda ja lõi 19 väravat.
Isiklikku.
Kevin Kurányi on 188 cm pikk ja kaalub 78 kg.
Thomas Brdarić

Thomas Brdarić (sündinud 23. jaanuaril 1975 Nürtingenis) on Saksamaa jalgpallitreener ja endine mängija (ründaja).
Saksamaa jalgpallikoondises tegi Brdarić debüüdi märtsis 2002, kui Rostockis mängiti USA-ga ja võideti 4:2. Saksamaa koondises mängis ta aastatel 2002–2004 8 kohtumist ja lõi ühe värava. 
Pärast jalgpallurikarjääri lõppu on ta töötanud treenerina. Ta on olnud muuhulgas Saksamaa klubi Rot-Weiß Erfurt (2018–2019), Albaania klubi Shkodëri Vllaznia (2020−2022) ja India klubi Chennaiyin (2022−2023) peatreener. Alates 2023. aastast on ta Kuveidi klubi Al-Arabi peatreener.
Klubid.
VfB Neffen 
&lt;br&gt;FV Nürtingen 
&lt;br&gt;Stuttgarter Kickers 
&lt;br&gt;VfL Kirchheim 
&lt;br&gt;VfB Stuttgart 
&lt;br&gt;Fortuna Düsseldorf 
&lt;br&gt;Fortuna Köln (1996–1999)
&lt;br&gt;Bayer Leverkusen
&lt;br&gt;Hannover 96 
&lt;br&gt;VfL Wolfsburg
Isiklikku.
Thomas Brdarić on 185 cm pikk.
Eestimaa kuberneride loend

Selles loendis on loetletud Eestimaa kubermangu kubernerid.
Eestimaa asehaldurid ja kubernerid 1561–1674.
 Rootsi võimuaeg 
Varasel Rootsi ajal, kuni 17. sajandi I veerandini, oli Rootsi valitseja kohapealse esindaja ametinimetus "asehaldur" saksa keeles "Statthalter", rootsi keeles "ståthållare, generalståthållare" või "landshövding". Asehaldur ehk kuberner oli Rootsi kuninga asemik, riigivõimu esindaja, haldusaparaadi juht nii tsiviil- kui ka sõjaväelistes (v.a välivägedesse puutuvates) küsimustes ning õigusvõimu teostaja. Tallinnas, kui iseseisvas haldusterritooriumil Rootsi kuningriigis oli Rootsi asehaldur Tallinnas ja kuninga esindajaks Toompeal, Tallinna linnuse ja lääni asehaldur/Tallinna lossifoogt.
Kui 1584. aastal loodi Rootsi kuninga ülemvõimu all Eestimaa hertsogkond ehk Eestimaa kubermang, siis 1673. aastast alates moodustati Eestimaa kindralkubermang, Eestimaa kindralkuberneriga.
Eestimaa tsiviilkubernerid 1783–1917.
1796. aasta ukaasiga "Kuni 1783. aastani Liivi- ja Eestimaal eksisteerinud kohalike asutuste taastamisest" likvideeriti Tallinna asehalduskond, kuid säilis kubermanguvalitsus eesotsas Eestimaa tsiviilkuberneriga.
Frederik II

Frederik II (1. juuli 1534 Haderslevhusis – 4. aprill 1588 Antvorskovi lossis) oli Taani kuningas ja Norra kuningas aastatel 1559–1588.
Ta oli Christian III poeg.
Frederiki katsed kuningavõimu tugevdada luhtusid feodaalaristokraatia ja eriti riiginõukogu vastuseisu tõttu.
Et kindlustada Läänemerel Taani ülemvõimu, sekkus ta Liivi sõtta ja alustas Rootsi-vastast Põhjamaade seitsmeaastast sõda.
Frederik II vahendusel sõlmiti Liivimaa ja Vene tsaaririigi vahel Vene-Liivi sõjas 1559. aastal 1. maist kuni 1. oktoobrini vaherahu.
1559. aastal vallutas Frederik II Põhja-Saksamaal Dithmarscheni ja ostis Johann von Münchhausenilt Saare-Lääne piiskopkonna ning kinkis selle oma vennale hertsog Magnusele.
Fredrik II on maetud Roskilde toomkirikusse.
Kreeka jalgpallikoondis

Kreeka jalgpallikoondis on Kreeka jalgpalliliidu esindusmeeskond, mis esindab Kreekat rahvusvahelistel jalgpallivõistlustel.
Ajalugu.
MM-võistluste finaalturniirile on jõutud vaid korra (1994), kuigi osaletud on kõigil turniiridel, välja arvatud aastatel 1930 ja 1950. EM-võistluste finaalturniirile 2004. aastal jõudsid kreeklased pärast 24-aastast vaheaega teist korda.
Koondise ajaloo suurima kaotuse 1:11 said kreeklased 1938. aasta MM-i valikmängus Budapestis Ungarilt. 1970. aastatel oldi MM finaalturniiridele jõudmisele kaks korda väga lähedal. 1970. aasta MM-i valikturniiril jäädi grupi võitjast Rumeeniast maha vaid ühe punktiga, 1976. aasta EM-i valikturniiril saadi Saksamaa LV järel grupis teine koht.
1980. aasta EM-i valikturniiril edestati nii Ungarit, Soomet kui ka NSV Liitu ning Itaalias mängiti kaheksa finalisti seas. Tulemuseks jäi kaks kaotust ja väravateta viik hilisema meistri Saksamaa LV-ga.
1994. aastal jõuti MM-i finaalturniirile. USA-s kreeklased edu ei saavutanud, kaotati Bulgaariale, Argentinale kui ka Nigeeriale ning väravad jäid löömata.
2004. aasta EM-i valiktsüklit alustas Kreeka kahe kaotusega, kuid seejärel tunnistasid sakslase Otto Rehhageli hoolealused ainult võite ning edestasid valikgrupi favoriiti Hispaaniat. "Me ei taha Portugali minna ainult Kreekat esindama, tahame seal ka midagi saavutada," oli Rehhagel öelnud.
Ja Rehhagel pidas sõna, sest üheksanda riigina krooniti Euroopa meistriks Kreeka meeskond. 12. EM-i finaalis võitsid kreeklased turniiril juba teist korda Portugali. Kui turniiri avakohtumises 12. juunil saadi vastasest jagu 2:1, siis finaalis oldi kodumeeskonnast üle 1:0.
Kreeklastel oli kogu mängu jooksul kasutada ainult üks nurgalöök portugallaste kümne vastu ja selle teenis teise poolaja 12. minutil kaitsja Gioúrkas Seitarídis. Angelos Basinas saatis palli paremast nurgast värava ette, Angelos Charisteas sai sellele viie meetri kaugusel väravajoonest peaga pihta ja oligi meister selgunud. Portugali meeleheitlikud üritused viik jalule seada jooksid kõik liiva. Kreeka võitis pärast õnnega pooleks alagrupist edasipääsemist kõik kolm mängu järjest tulemusega 1:0 – esmalt valitseva meistri Prantsusmaa, siis poolfinaalis enne seda kõik neli vastast võitnud Tšehhi ja finaalis ka korraldava maa meeskonna. Vaid Venemaal õnnestus alagrupis Kreeka üle mängida.
"Kreeklased kirjutasid jalgpalliajalugu. See on sensatsioon ja harjumatu tulemus pole olulised mitte ainult Kreeka, vaid kogu Euroopa jalgpalli jaoks," sõnas Rehhagel. "Meeskond mängis suurepäraselt ja kasutas ära oma võimalused. Tunnistan, et tehniliselt olid vastased meist ju paremad."
Sakslasest Otto Rehhagelist sai esimene võõramaalasest treener, kes koondise Euroopa meistriks viinud.
Venemaa jalgpallikoondis

Venemaa jalgpallikoondis on Venemaa jalgpalliliidu esindusmeeskond, mis esindab Venemaad rahvusvahelistel jalgpallivõistlustel.
Ajalugu.
Jalgpalli mängiti Venemaal juba tsaariajal (inglastest veskiomanikud Clement ja Harry Charnock asutasid esimese meeskonna juba 1887).
Nõukogude Liidu jalgpallikoondis liitus rahvusvaheliste sarjadega alles 1950. aastatel. Venemaa jalgpallikoondis taastati 1992. aastal.
Venemaa koondis on jõudnud MM finaalturniirile neljal korral: 1994, 2002 ja 2014 (lisaks 2018 võõrustajana) ning kuuel korral EM-i finaalturniirile (alates 1996. aastast on jäädud eemale vaid 2000. aasta Euroopa meistrivõistlustest). Alagrupist edasi jõudsid nad vaid 2008. aasta Euroopa meistrivõistlustel, kus jõuti poolfinaali.
2022. aasta 28. veebruaril teatasid FIFA ja UEFA Venemaa klubide ja rahvuskoondise osalemise peatamisest kõigil rahvusvahelistel võistlustel.
Mängijad.
Venemaa koondis 2020. aasta Euroopa meistrivõistlustel.